H.B. Bragstad

Håkon Bernhof Bragstad (født 25. mars 1882 på Jøa i Nord-Trøndelag, død 26. februar 1975 samme sted) var en norsk kjøpmann, underoffiser og politiker (H).

 Liv og virke 
Han vokste opp på Faksdal på Jøa som sønn av gårdbruker og fisker Kristian Eliassen Brakstad og hustru Ellen Johanne Olufsdatter. Han gikk kystartilleriets underoffiserskoler på Agdenes og Oscarsborg og ble fastlønnet sersjant på Agdenes, senere i Tønsberg og Narvik. Han giftet seg i 1911 med Ida Tranås. Han overtok svigerfarens landhandel med dampskipsekspedisjon og poståpneri på Faksdal i 1923.

Bragstad ble medlem av herredsstyret i Fosnes i 1914 og formannskapet i 1918. Han var ordfører i Fosnes herred fra 1926 til 1934, fra 1938 til han ble avsatt av okkupasjonsmyndighetene i 1941, og fra frigjøringen i mai 1945 og ut året. Han var også formann i representantskapet i Namdalens Aktie-Dampskibsselskab fra 1937 til 1953 og medlem av forstanderskapet ved Namdal sykehus.

Han ble opprinnelig regnet til Frisinnede Venstre, som i Nord-Trøndelag ikke hadde noen egen organisasjon, men et fellesstyre med Høyre. Bragstad var også formann i den felles foreningen for Høyre og Frisinnede Venstre i Fosnes, som ble dannet i 1922. Bragstad stilte på Høyres lister ved stortingsvalgene i 1930, 1933 og 1936. «På 50-årsdagen står han som en av partiets forgrunnsskikkelser», skrev Adresseavisen om Bragstad.

 Referanser 

Kategori:Ordførere i Fosnes
Kategori:Høyre-ordførere i Nord-Trøndelag
Kategori:Lokalpolitikere fra Frisinnede Venstre
Kategori:Norske kjøpmenn
Kategori:Norske underoffiserer
Kategori:Personer fra Fosnes kommune